Diari Oficial de la Generalitat Valenciana


Sumari del DOGV 5965, del 02-03-2009 (2009/2387)

RESOLUCIÓ de 9 de febrer de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es modifica la convocatòria d'ajudes dirigides a instituts tecnològics per a infraestructures i equipaments per als exercicis 2008 i 2009, aprovada per Resolució de 23 de juliol de 2008, de la presidenta de l'IMPIVA (DOCV núm. 5818, de 31.07.2008).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5965

Data del DOGV
:   02-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2387


Data del document
:   09-02-2009

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * innovació
    * ajuda pública
    * programa d'investigació
    * suport econòmic
    * societat sense fins de lucre
    * recerca i desenvolupament
    * transferència de tecnologia
    * centre d'investigació
    * projecte d'investigació

RESOLUCIÓ de 9 de febrer de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es modifica la convocatòria d'ajudes dirigides a instituts tecnològics per a infraestructures i equipaments per als exercicis 2008 i 2009, aprovada per Resolució de 23 de juliol de 2008, de la presidenta de l'IMPIVA (DOCV núm. 5818, de 31.07.2008). [2009/2387]  
Després de la publicació de la Resolució de 23 de juliol de 2008, de la presidenta de l'IMPIVA, per la qual es van convocar les ajudes dirigides a instituts tecnològics per a infraestructures i equipaments per als exercicis 2008 i 2009 (DOCV núm. 5818, de 31.07.2008), s'han produït modificacions que afecten el marc normatiu sobre ajudes estatals, concretament s'ha derogat el Reglament relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses núm. 70/2001, al qual s'havien d'ajustar l'actuació 2 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, i el Programa d'Equipaments per a la Prestació de Servicis Avançats.  
En virtut d'això anterior, i de conformitat amb el que disposa l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Modificar l'article 2, l'article 4, l'article 10 i els apartats «tipus d'ajuda» i «altres obligacions» de l'annex corresponent a l'actuació 2 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, i al Programa d'Equipaments per a la Prestació de Servicis Avançats de l'esmentada convocatòria, que quedaran redactats en els termes següents:  
Article 2. Marc normatiu  
Les ajudes recollides en la present resolució es concediran d'acord amb el que establixen l'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA); la Llei 38/2003, de 17 de novembre, General de Subvencions; el Reglament CE núm. 1.083 del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, i la resta de normativa sobre fons estructurals o altres matèries que hi foren d'aplicació.  
La concessió de les ajudes de l'actuació 1 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, no queda subjecta a l'obligació de notificació prèvia a la Comissió de la Unió Europea per no reunir tots els requisits de l'article 87.1 del Tractat de la Unió Europea, concretament, per no falsejar la competència ni suposar un avantatge econòmic per a una determinada empresa o per ajustar-se al Règim d'Ajudes per al Foment de la I+D+i (N234/07-Foment d'I+D+i-Espanya; C(2008)3930).  
La concessió de les ajudes previstes per l'actuació 2 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, i pel Programa d'Equipaments per a la Prestació de Servicis Avançats quedaran exemptes de l'obligació de notificació prèvia a la Comissió de la Unió Europea, ja que s'hi acullen al Reglament (CE) núm. 800/2008 de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat, Reglament General d'Exempció per Categories (DOCE L 214/3, de 09.08.2008). Els sol·licitants que tinguen la seu o l'establiment productiu ubicat a les províncies de Castelló, València i Alacant, excepte els termes municipals de València i Mislata, s'acolliran al que disposa l'article 13 del dit reglament, i aquells sol·licitants que tinguen la seu o l'establiment productiu situat als termes municipals de València o Mislata, s'acolliran a allò que disposa l'article 15.  
Article 4. Beneficiaris  
1. Podran acollir-se a les ajudes de l'actuació 1 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, els instituts tecnològics de la Xarxa IMPIVA que tinguen la condició d'organisme d'investigació segons la definició del Marc comunitari sobre ajudes estatals d'investigació i desenvolupament i innovació (DOUE núm. C 323/1, de 30.12.2006).  
2. Podran acollir-se a l'actuació 2 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, i al Programa d'Equipament per a la Prestació de Servicis Avançats, els instituts tecnològics de la Xarxa IMPIVA que complisquen l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories).  
A l'efecte de la present resolució, es considerarà PIME, segons l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), qualsevol entitat, independentment de la seua forma jurídica, que exercisca una activitat econòmica que reunisca els requisits següents:  
- Que ocupe menys de 250 persones.  
- Que tinga un volum de negoci anual no superior a 83.833.853 d'euros, o bé un balanç general no superior a 90.143.560 d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 28.311.599 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, General d'Exempció per Categories. Estos criteris de còmput es poden consultar en la sol·licitud normalitzada.  
3. No podran obtenir la condició de beneficiari aquells sol·licitants:  
- L'activitat dels qual estiga relacionada amb el sector de la pesca i l'aqüicultura, regulats pel Reglament (CE) núm. 104/2000, i el sector del carbó.  
- Que tinguen la seu o l'establiment productiu situat a les províncies de Castelló, València i Alacant (excepte els municipis de València i Mislata) i l'activitat dels quals estiga relacionada amb el sector de l'acer, la construcció naval i el sector de les fibres sintètiques.  
- L'activitat dels quals estiga relacionada amb la producció primària de productes agrícoles.  
- L'activitat dels quals estiga relacionada amb la transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió, o quan l'ajuda depenga del fet que es repercutisca totalment o parcialment sobre els productors primaris (agricultors).  
- Que estiguen en crisi (segons es definix en l'apartat 7 de l'article 1 del Reglament (CE) núm. 800/2008).  
- Que estiguen subjectes a una ordre de recuperació d'ajudes pendents després d'una decisió prèvia de la Comissió que l'haja declarada il·legal i incompatible amb el mercat comú.  
Article 10. Obligacions dels beneficiaris  
Seran obligacions del beneficiari les establides a continuació, i el seu incompliment podrà donar lloc a la minoració o revocació i, si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció, en els termes previstos en la legislació sobre subvencions.   
a) Realitzar l'actuació objecte de la subvenció i acreditar-ne la realització en la forma i les dates indicades en la notificació de concessió de l'ajuda. L'acreditació de les inversions es farà mitjançant la presentació de la totalitat de justificants de despesa i pagament.   
b) Complir les obligacions fiscals i amb la Seguretat Social, de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i acreditar la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c) Actualitzar qualsevol documentació presentada que haguera experimentat alguna modificació.  
d) Respondre de la veracitat dels documents aportats i, en general, de la informació facilitada.  
e) Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com s'arreplega en l'article 6 del Tractat de la Unió Europea. En especial, els beneficiaris hauran d'estar al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental.  
f) Conservar els documents justificatius de la realització del projecte i els relacionats amb les despeses i els pagaments i amb les auditories corresponents durant un termini de quinze anys o durant un termini major mentre puguen ser objecte de comprovació i control. Es conservaran els originals dels documents -o còpies certificades conformes amb els originals, sobre suports de dades generalment acceptats.  
g) Disposar de llibres comptables i registres diligenciats i la resta de documents degudament auditats, en els termes exigits per la legislació mercantil, així com els estats comptables.  
h) Garantir que el projecte subvencionat no patisca, abans de transcorreguts cinc anys des de l'acabament, una modificació substancial, entenent per esta aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme públic, o bé que es derive d'un canvi en la naturalesa de la propietat d'una infraestructura o del cessament d'una activitat productiva; així mateix, haurà de mantenir durant un termini de cinc anys les inversions materials i immaterials subvencionades.   
i) El beneficiari haurà de fer públic, així mateix, que l'ajuda obtinguda està cofinançada pel Fons Estructural FEDER o FSE -segons s'indique en la notificació de concessió d'ajuda- a través de:   
- La identificació d'aquells béns tangibles i la documentació relacionats amb la subvenció, amb els adhesius que li seran facilitats juntament amb la notificació de concessió de l'ajuda.   
- La inclusió del logotip FEDER o FSE -segons corresponga- en qualsevol document relatiu al projecte o activitat subvencionada, que es podrà descarregar de http://www.impiva.es  
Quan la subvenció total del projecte supere els 500.000 euros i consistisca en la compra d'un objecte físic, en el finançament d'una infraestructura o en treballs de construcció, caldrà col·locar, a més a més, una placa explicativa permanent, visible i de grans dimensions, en un termini màxim de sis mesos a partir de la conclusió del projecte. En la placa s'indicarà el tipus i el nom del projecte. A més, ocupant com a mínim el 25% de la placa, s'inclourà:  
- L'emblema de la Unió Europea  
- La referència al fons en qüestió: Fons Europeu de Desenvolupament Regional  
- La declaració "Una manera de fer Europa"  
Quan la subvenció total del projecte supere els 500.000 euros i consistisca en el finançament d'una infraestructura o en treballs de construcció, caldrà col·locar, a més, un cartell durant l'execució del projecte en el seu enclavament, en el qual s'indicarà, ocupant com a mínim el 25% de la placa:   
- L'emblema de la Unió Europea  
- La referència al fons en qüestió: Fons Europeu de Desenvolupament Regional  
- La declaració "Una manera de fer Europa"  
Una vegada conclòs el projecte, se substituirà el cartell per la placa explicativa permanent.  
La inclusió en qualsevol document relatiu al projecte (inclosos certificats d'assistència o de qualsevol altra índole) d'una declaració en què s'informe que el projecte ha sigut cofinançat pel FEDER.  
La identificació d'aquells béns inventariables (equips i suports informàtics, béns materials de qualsevol naturalesa, etc.) que hagen sigut cofinançats amb fons estructurals per mitjà dels adhesius que amb esta finalitat facilitarà l'IMPIVA. També haurà de col·locar els dits adhesius en aquells documents a què no haja aplicat el que disposa el punt 3.  
j) Les actuacions subvencionades no hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat, o orientació sexual. Els beneficiaris, facilitaran, o almenys no impediran, l'accessibilitat per a les persones amb discapacitats. En especial, els beneficiaris hauran de trobar-se al corrent en el compliment de la Llei 13/1982, de 7 d'abril, d'Integració Social de les Persones amb Minusvalideses; de la Llei Orgànica 3/2007, de 22 de març, per a la Igualtat Efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes.  
k) Els beneficiaris de l'actuació 2 del Programa d'Infraestructures per al Desenvolupament d'Activitats d'I+D, de Foment de la innovació i de Prestació de Servicis Avançats, i del Programa d'Equipaments per a la Prestació de Servicis Avançats hauran de finançar els projectes d'inversió amb recursos propis no subvencionats com a mínim en un 25%.  
l) El projecte, cofinançat per l'IMPIVA amb fons FEDER, no podrà rebre ajudes del Fons Social Europeu.   
m) A l'efecte de l'article 87.1 del Tractat de la Unió Europea, el beneficiari de l'actuació 1 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats no haurà de tenir la consideració d'empresa en el sentit de realitzar una activitat econòmica, és a dir, una activitat consistent en l'oferta de béns i servicis en un determinat mercat. En el cas que el beneficiari exercisca activitats de caràcter econòmic i no econòmic haurà de poder complir les condicions següents:  
- Distingir amb claredat entre ambdós tipus d'activitats  
- Separar clarament el finançament d'ambdues activitats  
- Imputar els costos correctament a una activitat o a l'altra  
n) Facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de l'execució d'este.  
o) Comunicar altres ajudes públiques o privades que haguera obtingut o sol·licitat per als mateixos costos.  
Per als beneficiaris de l'actuació 1 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats, en cas de concurrència amb altres ajudes, la suma d'estes no podrà superar el cost de realització del projecte.  
Per als beneficiaris de l'actuació 2 del Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats i del Programa d'Equipaments per a la Prestació de Servicis Avançats, en cas de concurrència amb:  
- Altres ajudes rebudes en virtut del Reglament (CE) núm. 800/2008 de la Comissió, Reglament General d'Exempció per Categories corresponents a costos subvencionables diferents, la suma d'estes podrà acumular-se.  
- Altres ajudes previstes per l'esmentat reglament, altres ajudes de minimis o altres formes de finançament comunitari, corresponents (totalment o parcialment) als mateixos costos subvencionables, s'aplicaran les normes d'acumulació que determine la normativa comunitària, i la suma d'estes no podrà sobrepassar la intensitat més elevada o el major import aplicable a la dita ajuda en virtut del Reglament General d'Exempció per Categories.  
p) Complir amb totes les obligacions que s'establixen en la normativa d'aplicació especificada en l'article 2 d'esta resolució.  
ANNEX  
Programa d'Infraestructures per al Desenvolupament d'Activitats d'I+D, de Foment de la Innovació i de Prestació de Servicis Avançats  
Tipus d'ajuda  
Subvenció a fons perdut per a totes les actuacions del programa.  
Actuació 1:  
La intensitat de les ajudes podrà arribar fins al 100% dels costos subvencionables del projecte.  
Actuació 2:  
La intensitat de les ajudes podrà arribar fins un màxim del 35% dels costos subvencionables per als beneficiaris que tinguen la seu o l'establiment productiu situat a les províncies de Castelló, València i Alacant, excepte els termes municipals de València i Mislata. Per als beneficiaris ubicats en estos termes municipals la intensitat de les ajudes podrà assolir fins un màxim del 20% i el 10% dels costos subvencionables, per a xicotetes i mitjanes empreses respectivament.  
Altres obligacions  
En el cas que la inversió es vincule al desenvolupament d'activitats de caràcter econòmic i no econòmic que es facen de forma simultània en els edificis o les instal·lacions objecte de subvenció, l'Institut Tecnològic acreditarà la separació de les esmentades activitats mitjançant un sistema comptable i de control degudament documentat que permeta assegurar que s'imputen correctament els costos i que el finançament d'ambdós tipus d'activitats pot identificar-se de forma separada.  
L'Institut Tecnològic, amb caràcter general en totes les accions relacionades amb l'objectiu del programa i en particular amb les activitats que generen els projectes subvencionats, n'és responsable de la difusió. En este sentit, tots els projectes tindran un pla de difusió que haurà de materialitzar-se necessàriament i haurà de fer coneixedor i partícip l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament de les accions, inclosa la difusió dels resultats en suports físics o electrònics.  
En l'actuació 2, quan es tracte d'ajudes a grans projectes d'inversió o ajudes al sector del transport els beneficiaris de les quals tinguen la seu o l'establiment productiu a les províncies de Castelló, València i Alacant, excepte els termes municipals de València i Mislata, la intensitat de les ajudes tan sols podrà arribar fins un màxim del 25%.  
S'entendrà per grans projectes d'inversió, la inversió en actius de capital amb uns costos subvencionables superiors a 58.801.006 d'euros, calculats als preus i tipus de canvi vigents en la data de concessió de l'ajuda.  
Sense perjudici del que s'ha indicat en l'actuació 2, en relació amb la intensitat de les ajudes, les ajudes a projectes els beneficiaris de les quals tinguen la seu o l'establiment productiu al terme municipal de València o Mislata, no podran superar els 7.500.000 euros per beneficiari i per projecte. Així mateix, les ajudes procedents de totes les fonts a projectes els beneficiaris de les quals estiguen ubicats a les províncies de Castelló, València i Alacant, no podran superar el 75% de l'import màxim d'ajuda que podria rebre una inversió amb uns costos subvencionables de 733.397.956 d'euros, aplicant el llindar d'ajuda estàndard vigent per a les grans empreses que s'inclouen en el mapa d'ajudes regionals aprovat en la data de concessió de l'ajuda.  
En l'actuació 2, no seran subvencionables els pagaments efectuats pel contractista en concepte de taxa de direcció d'obra, control de qualitat o qualssevol altres conceptes que representen ingressos o descomptes que es deriven de l'execució de l'obra.  
Programa d'equipament per a la prestació de servicis avançats  
Tipus d'ajuda  
Subvenció a fons perdut.  
La intensitat de les ajudes podrà assolir fins un màxim del 35% dels costos subvencionables per als beneficiaris que tinguen la seu o l'establiment productiu situat a les províncies de Castelló, València i Alacant, excepte els termes municipals de València i Mislata. Per als beneficiaris ubicats en estos termes municipals la intensitat de les ajudes podrà assolir fins un màxim del 20% i el 10% dels costos subvencionables, per a xicotetes i mitjanes empreses respectivament.  
Altres obligacions  
L'Institut Tecnològic, amb caràcter general en totes les accions relacionades amb l'objectiu del programa i en particular amb les activitats que generen els projectes subvencionats, n'és responsable de la difusió. En este sentit, tots els projectes tindran un pla de difusió que haurà de materialitzar-se necessàriament i haurà de fer coneixedor i partícip l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenvolupament de les accions, inclosa la difusió dels resultats en suports físics o electrònics.  
Quan es tracte d'ajudes a grans projectes d'inversió o ajudes al sector del transport els beneficiaris de les quals tinguen la seu o l'establiment productiu a les províncies de Castelló, València i Alacant, excepte els termes municipals de València i Mislata, la intensitat de les ajudes tan sols podrà assolir fins un màxim del 25%.  
S'entendrà per grans projectes d'inversió, la inversió en actius de capital amb uns costos subvencionables superiors a 45.127.035 d'euros, calculats als preus i tipus de canvi vigents en la data de concessió de l'ajuda.  
Sense perjudici de les intensitats d'ajuda fixades amb caràcter general, les ajudes a projectes els beneficiaris de les quals estiguen ubicats als municipis de València i Mislata, no podran superar els 7.500.000 euros per beneficiari i per projecte. Així mateix, les ajudes procedents de totes les fonts a projectes els beneficiaris de les quals estiguen ubicats a les províncies de Castelló, València i Alacant, no podran superar el 75% de l'import màxim d'ajuda que podria rebre una inversió amb uns costos subvencionables de 294.667.083 d'euros, aplicant el llindar d'ajuda estàndard vigent per a les grans empreses que s'inclouen en el mapa d'ajudes regionals aprovat en la data de concessió de l'ajuda.  
València, 9 de febrer de 2009.- La presidenta del IMPIVA: Belén Juste Picón.